Meer as 7 000 Pajeros herroepArgieffoto ter illustrasie (Foto: Mitshubishi) Mitsubishi Motors SA het bevestig dat hy 7 449 Pajeros in die Suid-Afrikaanse mark herroep vir veiligheidsondersoeke en om bestuurderlugsakke te vervang. Dit vorm deel van ŉ wêreldwye veldtog om Pajeros met Takata-lugsakke te herroep. Mitsubishi is een van verskeie voertuigvervaardigers wat geraak word deur die lugsakke, wat deur Takata vervaardig is en moontlik foutief kan wees. “Mitsubishi Motors SA kontak tans eienaars om die inspeksies te reël en te koördineer waar die lugsakke gratis vervang sal word. Die vervangingsonderdele moet eers na handelaars landswyd versprei word voordat klante versoek sal word om hul voertuie na die onderskeie handelaars te bring,” het MMSA in ŉ verklaring gesê. “Die inspeksie- en vervangingsprosedure behoort na verwagting ŉ uur lank te duur.” Pajero-eienaars kan met ŉ eenvoudige toets van hul voertuigidentifikasienommer (VIN) op die maatskappy se webwerf bevestig of hul voertuie hierdeur geraak word. Die VIN is op die voertuig se lisensieskyf beskikbaar. Dit is spesifiek modelle wat tussen 2007 en 2016 gebou is.